
             Αθήνα, 21 Δεκεμβρίου 2020

ΟΛΟΚΛΗΡΩΣΗ ΤΩΝ ΠΡΟΑΓΩΓΩΝ ΣΤΟΥΣ ΒΑΘΜΟΥΣ ΤΟΥ ΕΝΤΕΤΑΛΜΕΝΟΥ ΤΜΗΜΑΤΑΡΧΗ-ΠΡΟΪΣΤΑΜΕΝΟΥ ΚΑΙ ΥΠΟΔΙΕΥΘΥΝΤΗ 
ΕΝΤΥΠΩΣΙΑΚΗ ΑΥΞΗΣΗ ΤΩΝ ΠΡΟΑΧΘΕΝΤΩΝ ΣΥΝΑΔΕΛΦΩΝ 

Στο Γενικό Συμβούλιο της Παρασκευής 18 Δεκεμβρίου εγκρίθηκαν οι προαγωγές των συναδέλφων στους βαθμούς του Εντεταλμένου Τμηματάρχη – Προϊσταμένου και του Υποδιευθυντή. Ο Πρόεδρος του ΣΥΤΕ είχε ζητήσει έγκαιρα από τη Διοίκηση ο αριθμός των προαχθέντων συναδέλφων να είναι σημαντικά αυξημένος. 
Τα αποτελέσματα της διαδικασίας επιβεβαίωσαν την ανωτέρω προσπάθεια με την προαγωγή 26 συναδέλφων στον βαθμό του Υποδιευθυντή και 76 συναδέλφων στον βαθμό του Εντεταλμένου Τμηματάρχη – Προϊσταμένου. Όπως προκύπτει υπάρχει εντυπωσιακή αύξηση προαχθέντων συναδέλφων σε σχέση με την προηγούμενη διαδικασία, σε ποσοστό άνω του 50% στον βαθμό του Εντεταλμένου Τμηματάρχη (στις προαγωγές του 2016 ήταν 50).

Σημαντική είναι και η αύξηση των προαχθέντων συναδέλφων στον βαθμό του Υποδιευθυντή καθώς από 21 συναδέλφους που είχαν προαχθεί το 2016 ο σημερινός αριθμός ανέρχεται στους 26.
Ο ΣΥΤΕ συγχαίρει όλους τους συναδέλφους για την προαγωγή τους και από σήμερα ήδη θέτει το αίτημα στην Διοίκηση για σύσταση εκ νέου της Επιτροπής Προαγωγών για τους βαθμούς του Εντεταλμένου Τμηματάρχη και Υποδιευθυντή σε βραχυπρόθεσμο ορίζοντα έτσι ώστε να δοθεί η δυνατότητα της υπηρεσιακής εξέλιξης σε πλήθος άλλων εξαίρετων συναδέλφων που δυστυχώς δεν συμπεριλήφθηκαν στη λίστα των προαχθέντων παρά τον αυξημένο αριθμό.
Το να θεωρούν λοιπόν ορισμένοι «επιτυχία» τη σύσταση της Επιτροπής Προαγωγών μετά από τέσσερα (4) χρόνια, ενώ θα έπρεπε να μας δικαιολογήσουν την καθυστέρηση αυτή, το αφήνουμε στην κρίση των συναδέλφων. Επιτυχία όμως, είναι αδιαμφισβήτητα, ο σημαντικά αυξημένος αριθμός προαχθέντων σε σχέση με τις προ τετραετίας προαγωγές!!
ΟΜΑΔΙΚΟ ΑΣΦΑΛΙΣΤΗΡΙΟ ΕΘΝΙΚΗΣ: ΕΥΝΟΪΚΕΣ ΡΥΘΜΙΣΕΙΣ ΓΙΑ ΤΟΥΣ ΣΥΝΑΔΕΛΦΟΥΣ 

Το Προεδρείο του ΣΥΤΕ, λαμβάνοντας υπ’ όψη συγκεκριμένες δυσλειτουργίες που παρατηρήθηκαν στο Πρόγραμμα Νοσοκομειακής Κάλυψης της Εθνικής Ασφαλιστικής  που αφορούν κυρίως σε θέματα ενημέρωσης και καθυστέρησης αποζημιώσεων, με απόφαση του ΔΣ προχώρησε στην ανάθεση της διαχείρισης του προγράμματος σε ασφαλιστικό γραφείο χωρίς  καμιά οικονομική επιβάρυνση είτε για τους συναδέλφους είτε για τον ΣΥΤΕ, προκειμένου να αντιμετωπιστούν τα ανωτέρω προβλήματα.

Ειδικότερα, θα θεσπιστεί οργανωμένη διαδικασία που θα αφορά σε ερωτήματα: χειρισμού περιστατικών, επεξήγησης όρων συμβολαίου και διαχείρισης αποζημιώσεων.

Στο εξής ο κάθε συνάδελφος που επιθυμεί να ενημερωθεί θα μπορεί να επικοινωνεί, καθ’ όλη τη διάρκεια της ημέρας, με το ασφαλιστικό γραφείο το οποίο και θα παρέχει όλες τις ενημερώσεις. Σε κάθε περίπτωση ο ΣΥΤΕ θα εποπτεύει την όλη διαδικασία και θα παρεμβαίνει όπου και όποτε χρειαστεί.
Επιπρόσθετα, το Προεδρείο με τη διαμεσολάβηση του διαχειριστή (ασφαλιστικού γραφείου) του προγράμματος προχώρησε σε νέα διαπραγμάτευση με την Εθνική Ασφαλιστική η οποία επέφερε τα παρακάτω θετικά αποτελέσματα:
( Δίνεται εκ νέου η δυνατότητα σε όποιο συνάδελφο το επιθυμεί να ενταχθεί άμεσα στο πρόγραμμα, με τους ίδιους όρους και τις ίδιες προϋποθέσεις που έχουν ενταχθεί όσοι ήδη βρίσκονται σε αυτό,  χωρίς την προϋπόθεση ελέγχου της υγείας τους!!
( Επετεύχθη μείωση του κόστους για τα εξαρτώμενα μέλη μεσοσταθμικά κατά 7%.

( Ευρέθη λύση στο θέμα της συνέχισης της ασφάλισης και μετά τη συνταξιοδότηση για όποιον συνάδελφο το επιθυμεί, με τη δυνατότητα μετατροπής του ομαδικού ασφαλιστηρίου σε ατομικό, και μάλιστα χωρίς επιπλέον έλεγχο της υγείας του!! Πιο συγκεκριμένα, δίνεται η δυνατότητα τρία (3) χρόνια πριν τη συνταξιοδότησή του να μπορεί να συνάψει ατομικό ασφαλιστήριο αρχικού εκπιπτόμενου ποσού 10.000 € (χαμηλό κόστος ασφαλιστηρίου), με δυνατότητα μείωσης του εκπιπτόμενου ποσού στα 1.500 € με τη συνταξιοδότησή του.

Ε.ΑΛ.Υ.Τ.Ε. : ΚΑΤΑΒΟΛΗ ΜΕΡΙΣΜΑΤΩΝ ΣΤΟΥΣ ΣΥΝΑΔΕΛΦΟΥΣ

ΔΕΝ ΑΡΚΟΥΝ ΟΙ ΑΠΛΕΣ ΔΙΑΠΙΣΤΩΣΕΙΣ ΣΤΑ ΠΡΟΒΛΗΜΑΤΑ –
ΟΙ ΣΥΝΑΔΕΛΦΟΙ ΑΝΑΜΕΝΟΥΝ ΠΡΟΤΑΣΕΙΣ ΚΑΙ ΛΥΣΕΙΣ
Όπως έχει ήδη προαναγγελθεί σε λίγες ημέρες θα καταβληθούν στους μεριδιούχους της Ε.ΑΛ.Υ.Τ.Ε. τα αναλογούντα ποσά για την περίοδο έως την 31/12/2020, ενώ  ο ΣΥΤΕ έχει έρθει σε «κατ’ αρχήν συμφωνία με τη Διοίκηση ώστε να εξευρεθεί μια λύση που θα επιτρέψει τη συνέχιση του προγράμματος με άλλη μορφή με την ίδια όμως φιλοσοφία, των μελλοντικών αποδόσεων, προς όφελος των συναδέλφων». Ήδη συγκεκριμένη πρόταση του Προεδρείου βρίσκεται σε προχωρημένο στάδιο  επεξεργασίας και σύντομα θα παρουσιαστεί αναλυτικά στους συναδέλφους. 

Ας σημειωθεί εδώ ότι το Προεδρείο ζήτησε από τις δύο παρατάξεις που δεν συμμετέχουν σε αυτό (ΑΝΑΝΕΩΤΙΚΗ – ΕΣΑΚ) να καταθέσουν τις δικές τους προτάσεις επί του θέματος. Εντύπωση μας προκάλεσε η αδυναμία τους να καταθέσουν συγκεκριμένη πρόταση ή λύση. Δεν θέλουμε να σκεφτούμε καν την περίπτωση ότι δεν μπήκαν στον κόπο να ασχοληθούν με το θέμα. 

Η απογοήτευση είναι ακόμη μεγαλύτερη για τον τέως Γραμματέα του ΣΥΤΕ και επικεφαλής της ΑΝΑΝΕΩΤΙΚΗΣ ο οποίος αν και συμμετείχε για πολλά χρόνια στο ΔΣ της ΕΑΛΥΤΕ δεν είχε να διατυπώσει έστω μία πρόταση για το μέλλον της!! Όσον αφορά την ΕΣΑΚ, ο εκπρόσωπός της καταψήφισε την προτεινόμενη λύση, καλυπτόμενος πίσω από τις πολιτικές του ιδεοληψίες, αδιαφορώντας αν με τη στάση του αυτή θα υπάρξει απώλεια για τους συναδέλφους, καθώς θα χαθεί το ποσό με το οποίο συμμετέχει η Τράπεζα. Είναι προφανές ότι η συνδικαλιστική πρακτική δεν μπορεί να αρκείται σε απλές διαπιστώσεις προβλημάτων, ή να δεσμεύεται σε πολιτικές αγκυλώσεις. Αυτό που απαιτείται και αναμένουν οι συνάδελφοι είναι προτάσεις και λύσεις στα ζητήματα που τους αφορούν!!

«ΣΤΟ ΣΠΙΤΙ ΤΟΥ ΚΡΕΜΑΣΜΕΝΟΥ ΔΕΝ ΜΙΛΑΝΕ ΓΙΑ ΣΧΟΙΝΙ»
Μέσα στον καταιγισμό των ανακοινώσεων της ΑΝΑΝΕΩΤΙΚΗΣ για το θέμα της Διοικητικής Αναδιοργάνωσης διαπιστώνουμε ότι η συγκεκριμένη παράταξη και ο επικεφαλής της δεν ασχολούνται με τα καίρια θέματα της Διοικητικής Αναδιοργάνωσης αλλά έχουν επικεντρωθεί αφενός στο κόστος του εγχειρήματος (αμοιβή της εταιρίας) και αφετέρου στην καλλιέργεια φόβου και αβεβαιότητας για το τι πρόκειται να συμβεί ενόψει των επικείμενων αλλαγών!! Φόβους τους οποίους βεβαίως δεν εξέφραζαν με το ίδιο σθένος όταν επί σειρά ετών εγκαλούσαν τη Διοίκηση για καθυστερήσεις και πισωγυρίσματα στην Αναδιοργάνωση, ενώ παράλληλα κατέθεταν και συγκεκριμένες προτάσεις προς εφαρμογή, για να τις ακυρώσουν στη συνέχεια κατά το δοκούν!

Οι μάσκες έπεσαν και αποκαλύπτεται πλέον η συνδικαλιστική τους αφερεγγυότητα καθώς με τη στάση τους επιβεβαιώνουν περίτρανα τη λαϊκή ρήση «ο σκοπός αγιάζει τα μέσα».
Τα ανωτέρω αποτυπώνονται διαχρονικά από τις θέσεις της Ανανεωτικής σε πλήθος ανακοινώσεών της. Ενδεικτικά παραθέτουμε:

· Το 2016 προτείνουν «συστηματική καταγραφή έργου για κάθε εργαζόμενο» (ανακ. ΑΝΑΝΕΩΤΙΚΗΣ Νο 67/13.10.2016), ενώ ακριβώς τέσσερα χρόνια αργότερα «διερωτώνται»: «ανάλυση θέσεων από ποιους και με τι σκοπό»!!! (ανακ. ΑΝΑΝΕΩΤΙΚΗΣ Νο 118/ 16.10.2020).

· Στο μεσολαβούν χρονικό διάστημα των τεσσάρων ετών ξοδεύουν άφθονο μελάνι πιέζοντας προς πάσα κατεύθυνση προκειμένου να ξεκινήσει το έργο. Μεταξύ άλλων: 
( «έχουν περάσει ήδη έξι μήνες από την προθεσμία που προέβλεπε η τελευταία ΕΣΣΕ για την επιλογή εξειδικευμένης συμβουλευτικής εταιρείας για την εκπόνηση σχεδίου συνολικής διοικητικής αναδιοργάνωσης της Τράπεζας… η Διοίκηση προχωρά με ρυθμούς χελώνας» (ανακ. ΑΝΑΝΕΩΤΙΚΗΣ Νο 107/28.6.2019), 
( «με χαρακτηριστική καθυστέρηση πολλών μηνών η Διοίκηση προχώρησε στη διαδικασία επιλογής εξειδικευμένης συμβουλευτικής εταιρείας για την εκπόνηση σχεδίου συνολικής διοικητικής αναδιοργάνωσης της Τράπεζας… η Ανανεωτική ασκεί συνεχείς πιέσεις προκειμένου να μην υπάρξουν άλλες καθυστερήσεις»!!! (ανακ. ΑΝΑΝΕΩΤΙΚΗΣ Νο 108/5.7.2019). 

Συνάδελφοι, 
Η μετάλλαξη της Ανανεωτικής και του επικεφαλής της εξάγεται εύκολα από τα παραπάνω και ταυτοχρόνως τίθεται  εύλογα   το εξής κρίσιμο ερώτημα: 

Ο τέως Γραμματέας του ΣΥΤΕ δεν ήταν εκείνος που συνυπέγραψε τη συμμετοχή της εταιρίας στη διαδικασία της διοικητικής αναδιοργάνωσης στην Τράπεζα της Ελλάδος, αποδεχόμενος επί της ουσίας με την υπογραφή του τον ρόλο της εταιρίας και τις πιθανές συνέπειες;;; 
Προφανέστατα με τη στάση του δικαιολογείται να του τονίσουμε ότι «Στο σπίτι του κρεμασμένου δεν μιλάνε για σχοινί»!!!
Τέλος, όσον αφορά στα θέματα του Δικτύου για τα οποία ξαφνικά προσπαθεί να δείξει  ενδιαφέρον ο επικεφαλής της ΑΝΑΝΕΩΤΙΚΗΣ, του επισημαίνουμε ότι με την στάση του αυτή υποτιμά τη νοημοσύνη των συναδέλφων θέτοντας, οψίμως, θέματα «διεκδικήσεων» που αφορούν σε γνωστές και χρόνιες ελλείψεις προσωπικού στα Υποκαταστήματα. Πράγματι στα Υποκαταστήματα υπάρχουν ζητήματα που χρονίζουν και πρέπει να εξευρεθούν λύσεις. Διερωτόμαστε όμως γιατί από τη θέση του Γραμματέα που κατείχε επί σειρά ετών, δεν έφερε προς υλοποίηση τις δικές του προτάσεις για την εφαρμογή του «γαλλικού μοντέλου» βιωσιμότητας στο Δίκτυο το οποίο είχε παρουσιάσει ο ίδιος πριν από τέσσερα χρόνια στο Γενικό Συμβούλιο του Συλλόγου παρουσία όλων των εκλεγμένων αντιπροσώπων των Υποκαταστημάτων; Κατά συνέπεια του επισημαίνουμε ότι δεν μπορεί να υποτιμά και να εμπαίζει τους συναδέλφους!!!
Το Διοικητικό Συμβούλιο
Το Διοικητικό Συμβούλιο του ΣΥΤΕ εύχεται σε όλους τους συναδέλφους και τις οικογένειές τους Καλά Χριστούγεννα και το 2021, να είναι το έτος της οριστικής αντιμετώπισης της φονικής πανδημίας που ταλαιπωρεί όλους μας τον τελευταίο χρόνο!!! 

